b'\n_START_ARTICLE_\nPape\xc5\xbe Hadrijan V.\n_START_SECTION_\n\xc5\xbdivljenjepis\n_START_PARAGRAPH_\nPo smrti pape\xc5\xbea Inocenca V. 22. junija 1276, ki je vladal komaj pet mesecev, so kardinali pohiteli v Rim in po 19-dnevnem posvetovanju 11. julija 1276 za pape\xc5\xbea izvolili ostarelega kardinala Ottobona Fieschija, ki si je privzel ime Hadrijan V. Takoj je preklical neugodni lyonski odlok o volitvah pape\xc5\xbea, ki ga je izsilil Karel An\xc5\xbeujski. \xc5\xbde ob izvolitvi je bil hudo bolan in je pisal sorodnikom, ki so mu \xc4\x8destitali izvolitev za pape\xc5\xbea: \xc2\xbbRaj\xc5\xa1i bi imel, da bi bil va\xc5\xa1 zdrav kardinal kot umirajo\xc4\x8d pape\xc5\xbe.\xc2\xab_NEWLINE__NEWLINE_Bil je ne\xc4\x8dak Inocenca IV.. Postal je kardinal-diakon 1251 in je imel pomembno vlogo v vodstvu Cerkve. 1265-68 je bil pape\xc5\xa1ki legat v Angliji, kjer je dosegel mirovni sporazum med kraljem Henrikom III. in velika\xc5\xa1i.\n_START_SECTION_\nSmrt in grobnica\n_START_PARAGRAPH_\n\xc5\xbde hudo bolan je iskal zavetja pred hudo rimsko poletno vro\xc4\x8dino in nalezljivimi boleznimi v Viterbu, kjer je umrl \xc5\xa1e preden je prejel ma\xc5\xa1ni\xc5\xa1ko in \xc5\xa1kofovsko posve\xc4\x8denje 18. avgusta 1276. _NEWLINE__NEWLINE_Pokopali so ga v minoritski cerkvi sv. Fran\xc4\x8di\xc5\xa1ka v Viterbu, San Francesco alla Rocca. Njegovo grobnico, ki je \xc2\xbb\xc4\x8dudovit izdelek in sijajen biser srednjeve\xc5\xa1ke umetnosti\xc2\xab\xc2\xa0je uredil kot svoje prvo umetni\xc5\xa1ko delo Arnolfo di Cambio.\n_START_SECTION_\nSpomin\n_START_PARAGRAPH_\nLjudstvu se je vtisnil v spomin kot izku\xc5\xa1en diplomat, bolj kot verska osebnost, in vsestranski politik. Za njegovo \xc5\xa1iroko dejavnostjo je ostalo splo\xc5\xa1no \xc5\xbealovanje in trajen spomin, \xc4\x8deprav mu Dante  v XIX. spevu \xe2\x80\x9eVic\xe2\x80\x9d o\xc4\x8dita greh lakomnosti. Nekateri menijo, da je to bilo utemeljeno. Videti pa je, da ga je pesnik "Bo\xc5\xbeanske komedije" brez pravega temelja imel za takega, ker si ni mogel misliti, da kot Genov\xc4\x8dan ne bi bil lakomen. Morebiti je pa njemu pripisal lastnosti njegovega prednika in soimenjaka Hadrijana IV. .'